Број: 350/2025

Датум: 02.06.2025.године

На основу члана 64. Закона о средњем образовању и васпитању (Сл. гласник Републике Српске бр: 41/18, 35/20, 92/20 и 55/23), а у складу са одредбама Правилника о плану упису ученика у први разред средњих школа (Сл. гласник Републике Српске бр: 29/2025) и Правилника о упису ученика у први разред средњих школа (Сл. гласник Републике Српске бр: 31/2019 и 36/2025), ЈУ Средњошколски центар „Перо Слијепчевић” Гацко **р а с п и с у ј е :**

# К О Н К У Р С

**за упис ученика у први разред средњих школа**

**у школској 2025/26. години**

**I** **ГИМНАЗИЈА (општи смјер)**

- два одјељења................................................................................................**40 ученика**

**II СТРУЧНЕ ШКОЛЕ**

**Струка: Машинство и обрада метала**

Занимања:

**Машински техничар за компјутерско конструисање - IV степен**

* једно одјељење ............................................................................................**24 ученика**

**Бравар заваривач - III степен**

* једно одјељење............................................................................................. **20 ученика**

## УСЛОВИ ЗА УПИС

1. Право уписа у први разред средњих школа имају ученици са завршеном основном школом који нису старији од 17 година на дан уписа.
2. Сви ученици са територије Републике Српске и Федерације БиХ конкуришу под једнаким условима за упис у први разред средње школе, без обзира на то гдје су завршили основну школу.
3. Ученици из других држава могу да конкуришу и уписују се под истим условима, као и ученици из Републике Српске и Федерације БиХ, уз доказ да су извршили нострификацију дипломе или доказ да су поднијели захтјев за нострификацију дипломе Министарству просвјете и културе Републике Српске.
4. Ученици са сметњама у развоју уписују се на основу налаза и мишљења стручне комисије о процјени потреба и усмјеравању дјеце и омладине са сметњама у развоју, а које доноси надлежна установа. У школама за дјецу са сметњама у развоју школују се ученици у складу са препурукама наведеним у налазу и мишљењу стручне комисије.
5. Ученици са сметњама у развоју не подлијежу критеријумима бодовања за упис и могу имати другу старосну границу за упис у први резред, а највише до навршене 21.године.
6. Упис ученика у први разред средње школе врши се папирном или електронсом облику - путем информационог система Министарстава просвјете и културе *https://eupis.edukom.org/srednje-skole*

## ДОКУМЕНТИ ЗА УПИС

Пријава за упис ученика у први разред средњих школа се врши електронски, путем информационог система Министарства. Изузетно за ученике који немају техничке могућности упис се врши у школи у предвиђеним терминима уз обавезну предају прописане документације.

**Учесници конкурса подносе школи потребне документе:**

1. **пријаву за упис у папирном (у школи) или електронском облику путем информационог система Министарства,**
2. **оригинално свједочанство о завршеној основној школи у папирном облику или дигитални сет података садржаних на оригиналном свједочанству које из информационог система Министарства преузима овлашћено лице школе које је члан комисије за упис (у даљем тексту: овлашћено лице школе),**
3. **оригиналну диплому, свједочанство о завршеној основној школи у иностранству, рјешење о признавању или потврду о поднесеном захтјеву за признавање у папирном или електронском облику путем информационог система Министарства,**
4. **извод из матичне књиге рођених у папирном облику или дигитални сет података садржаних у изводу из матичне књиге рођених које, уз сагласност родитеља, сходно јединственом матичном броју ученика, путем информационог система Министарства преузима овлашћено лице школе из Централног информационог система за други примјерак матичних књига у електронском облику Министарства управе и локалне самоуправе,**
5. **Диплому „Вук Стефановић Караџић“ у папирном или електронском облику путем информационог система Министарства,**
6. **диплому за изузетан успјех из предмета значајних за струку у папирном или електронском облику путем информационог система Министарства,**
7. **диплому за освојено прво, друго или треће мјесто на републичком такмичењу или вишем нивоу такмичења у папирном или електронском облику путем информационог система Министарства**
8. **Адресирани коверат на име кандидата (пуно име, презиме и aдреса кандидата), који се пријављује на конкурс.**

***МЈЕРИЛА И НАЧИН ИЗБОРА КАНДИДАТА***

Редослијед кандидата утврђује се према укупном броју бодова добијених на основу:

1. **Општег успјеха у основној школи,**
2. **посебног успјеха у основној школи из пет предмета значајних за занимање у одређеној струци, односно смјеру гимназије за који кандидати конкуришу.**

## ВРЕДНОВАЊЕ ОПШТЕГ УСПЈЕХА

Вредновање општег успјеха у основној школи исказује се средњом просјечном оцјеном успјеха на крају године, помножен са бројем бодова на сљедећи начин:

* **у VI разреду просјечна (средња) оцјена општег успјеха помножи се са два**
* **у VII разреду просјечна (средња) оцјена општег успјеха помножи се са два**
* **у VIII разреду просјечна (средња) оцјена општег успјеха помножи се са три**
* **у IX разреду просјечна (средња) оцјена општег успјеха помножи се са три**

**На основу општег успјеха кандидат може да оствари највише 50 бодова.**

***ВРЕДНОВАЊЕ ПОСЕБНОГ УСПЈЕХА У ОСНОВНОЈ ШКОЛИ***

***ИЗ ПЕТ ПРЕДМЕТА ОД ЗНАЧАЈА ЗА ЗАНИМАЊЕ***

***У СТРУЧНИМ ШКОЛАМА ОДНОСНО СМЈЕРУ ГИМНАЗИЈЕ***

За свако занимање у стручним школама и смјеру гимназије вреднује се успјех из пет предмета у **VIII и IX** разреду основне школе на сљедећи начин:

- у **VIII**  **разреду просјечна (средња) оцјена из пет предмета помножи се са два.**

- у **IX**  **разреду просјечна (средња) оцјена из пет предмета помножи се са два.**

**По овом основу кандидат може да оствари највише 20 бодова.**

**По основу оба критеријума ученик може да освоји максимално 70 бодова.**

**Предмети из осмог и деветог разреда који се посебно бодују за упис у ГИМНАЗИЈУ - општи смјер су: српски језик, страни језик, математика, физика и хемија.**

**Предмети из осмог и деветог разреда који се посебно бодују за струку: МАШИНСТВО И ОБРАДА МЕТАЛА су: српски језик, страни језик, математика, физика и информатика.**

***РЕДОСЛИЈЕД КАНДИДАТА***

Приликом уписа кандидати се могу пријавити за гимназију или у највише два занимања стручних школа. Кандидатима се бодују резултати у успјеху за гимназију или за оба занимања у стручним школама. Рангирање се врши према успјеху за гимназију или за оба занимања у стручним школама.

Приликом бодовања избодовати све кандидате за прво занимање и када се попуни листа одобрених мјеста за прво занимање, равноправно бодовати све кандидате за сљедеће занимање, како оне којима је то избор првог занимања, тако и оне кандидате којима је то друго занимање.

Уколико није могуће извршити бодовање ученика из друге државе, ученик се ставља на проширену ранг-листу, на посљедње мјесто примљених ученика, уз назнаку - на основу рјешења о признању и ранг листа уписаних ученикасе повећава за број уписаних ученика на основу рјешења о признвању.

Редослијед кандидата утврђује се према укупном броју бодова добијених на основу:

**а)** општег успјеха у основној школи

**б)** успјеха из пет предмета значајних за смјер гимназије или за занимања у стручним школама за које кандидат конкурише.

Ако више кандидата има једнак број бодова, те им се не може утврдити редослијед на ранг листи до броја предвиђеног планом уписа предност имају сљедећи кандидати (по редослиједу вриједности):

**а)** кандидати са већом просјечном оцјеном из пет (5) предмета који се бодују за упис у гимназију, односно одређено занимање у стручним школама.

**б)** кандидати који имају већу просјечну оцјену општег успјеха у шестом, седмом, осмом и деветом разреду основне школе,

**в)** кандидати који су у осмом и деветом разреду основне школе освојили прво, друго или треће мјесто на Републичком такмичењу из предмета који се бодују за упис,

**г)** носиоци дипломе „Вук Стефановић Караџић“

***УПИСНИ РОКОВИ:***

**Упис ученика обавља се у два уписна рока:**

1. **У јунском року од 16.06. до 27.06.2025. године и**
2. **У јулском року од 30.06. до 11.07.2025. године.**

***ЈУНСКИ УПИСНИ РОК***

Пријем докумената за упис ученика у средње четворогодишње школе почиње **у понедјељак 16.06.2025. године, а завршава се у петак, 20.06.2025. године.**

**Резултати уписа објављују се у четвртак, 27.06.2025. године до 10,00 часова на огласној табли школе и огласној табли информационог система Министарства.**

***ЈУЛСКИ УПИСНИ РОК***

Пријем докумената за упис ученика у јулском уписном року почиње у **понедјељак, 30.06.2025. године, а завршава се у сриједу, 02.07.2025. године**.

**Резултати уписа објављују се у петак, 07.07.2025.године до 10,00 часова на огласној табли школе и огласној табли информационог система Министарства.**

**Од уторка, 08.07.2025. године, до петка, 11.07.2025. године,** кандидати који нису задовољили услове конкурса за жељено занимање уписују се у занимања гдје има слободних мјеста.

**ОБЈАВЉИВАЊЕ РЕЗУЛТАТА КОНКУРСА**

**Послије утврђивања броја бодова формирају се ранг листе које се стављају на увид кандидатима на огласној табли школе и огласној табли информационог система Министарства. На огласној табли објављују се ранг листе са списком кандидата који су остварили број бодова потребних за пријем у први разред средње школе и посебан списак кандидата који нису остварили довољан број бодова за пријем у први разред средње школе. Ранг листе потписујуе директор школе. Обрада података и израда ранг листа врши се електронски.**

**Ученици који су упућени да понављају први разред средње школе уписују се у исту струку и занимање, односно гимназију у коју су били уписани претходне школске године. Уколико школа престаје са радом, ученик који понавља први разред, уписује се у најближу школу у исту или сродну струку, занимање, односно гимназију. Ако школа не уписује исту струку, занимање односно гимназију коју је ученик претходне школске године похађао, а који је упућен да понавља разред може да се упише и у другу струку, односно занимање које одреди комисија за упис.**

Директор школе именује комисију за упис. Задатак комисије за упис је да припреми и спроведе упис ученика у први разред.

Учесник конкурса за упис у први разред или његов родитељ, који сматра да конкурс за упис није спроведен на утврђени начин и у складу са законом, те да су тиме повријеђена његова права, има право да поднесе приговор директору школе у року од осам дана од дана објављивања списка примљених ученика.

Директор школе доноси рјешење по приговору у року од 24 сата, а најкасније првог наредног радног дана.

Учесник конкурса који је незадовољан рјешењем директора школе може поднијети жалбу школском одбору у року од три дана од дана пријема рјешења. Школски одбор доноси одлуку по жалби у року од три дана од дана пријема жалбе. Одлука школског одбора је коначна.

Школа од ученика не може наплаћивати трошкове уписа.

Д и р е к т о р:

Александар-Саша Пуровић, проф.